
U  I M E  R E P U B L I K E  H R V A T S K E
                                                  
R J E Š E N J E


            Općinski sud u Osijeku, po sucu Jadranki Oroz, kao sucu pojedincu, u ovršnoj pravnoj stvari ovrhovoditeljice S. V. K., OIB: …, iz B. V., …, protiv I. ovršenika  Z. K., OIB: …, iz B. M., … i II. mlt. K. K., OIB: …, iz B. M., …, zastupan po posebnoj skrbnici A. H., dipl. iur., Centra za posebno skrbništvo – Podružnica O., radi ovrhe predajom djeteta, izvan ročišta, dana 22. travnja 2026. godine


r i j e š i o   j e


I. Nastavlja se postupak odgođen rješenjem poslovni broj … od ...

II. Obustavlja se postupak ovrhe u ovoj predmetu. 

III. Svaka stranka snosi svoj trošak.



Obrazloženje



1.       Ovrhovoditeljica je podnijela ovom sudu ovršni prijedlog radi predaje mlt. djeteta u kojem navodi da je pravomoćnom i ovršnom presudom ovog suda, posl. broj … od …. godine razveden brak između stranaka S. V. K. i Z. K., te je odlučeno da će mlt. zajedničko dijete K. K. nastaviti živjeti sa majkom S. V. K. Ovrhovoditeljica navodi da ovršenik odbija predati dijete od 11. mjeseca, sprečava viđanje djeteta, te ugrožava sigurnost djeteta. Stoga ovrhovoditeljica predlaže da sud odredi ovrhu prisilnom predajom mlt. djeteta K. K. njoj kao ovrhovoditeljici i majci. 

2.   Mlt. K. K. je ovom postupku imenovan poseban skrbnik u osobi A. H., dil. iur. Centra za posebno skrbništvo, Dislocirana jedinica u O. rješenjem Centra za socijalnu skrb Beli Manastir od 5. veljače 2021. 

3.    U svom odgovoru na ovršni prijedlog ovršenik Z. K. se usprotivio ovršnom prijedlogu u cijelosti navodeći da bi predajom mlt. K. majci S. V. K. bili ozbiljno ugroženi njegovo zdravlje i sigurnost i to iz razloga što se majci pričinjavaju stvari koje ne postoje u realnom vremenu i prostoru, te on zaključuje da ona ima ozbiljnih psihičkih problema koji traju više od tri mjeseca pa nije u mogućnosti voditi brigu o mlt. K. Stoga predlaže odgodu ovog ovršnog postupka te u konačnici odbijanje ovršnog prijedloga radi predaje djeteta, a sve radi zaštite dobrobiti mlt. K. Poriče u cijelosti navode iz ovršnog prijedloga da bi on na bilo koji način sprječavao osobne odnose između majke i djeteta kao i navode da je dijete izloženo agresiji, opasnosti od otmice i lošem utjecaju sredine, a poriče i navedenu neisplatu alimentacije.

4.   Rješenjem Općinskog suda u Osijeku, Stalna služba u Belom Manastiru poslovni broj … od ... odgođena je ovrha u ovom ovršnom predmetu, budući je uvidom u spis posl. broj … utvrđeno da je Z. K., kao predlagatelj osiguranja, protiv protivnice osiguranja S. V. K. podnio prijedlog radi donošenja privremene mjere o tome s kojim će roditeljem mlt. Karlo stanovati te o načinu uređenja osobnih odnosa između majke i mlt. djeteta, koja privremena mjera bi ostala na snazi do pravomoćnosti odluke u postupku u kojem se odlučuje o odnosu koji se osigurava privremenom mjerom. Sud u cijelosti prihvaća mišljenje stručnjaka Centra za socijalnu skrb B. M. koji su sa mlt. K. obavili stručni razgovor, a također i mišljenje posebne skrbnice mlt. djeteta, iz kojih  mišljenja proizlazi da nije u interesu mlt. K. provođenje ovrhe radi predaje djeteta majci, te da odgoda ovrhe nije u suprotnosti s interesom i dobrobiti mlt. K. 

5.   Uvidom u rješenje o privremenoj mjeri poslovni broj … od ... odlučeno je u cijelosti kako slijedi:

I/ Određuje se privremena mjera kojom se odlučuje da će mlt. K. K., rođen …. godine, stanovati sa ocem Z. K. iz B. M., ... 
II/ Osobni odnosi između majke S. V. K. i mlt. K. K. održavat će se svakog petka od 17:00 do 19:00 sati u prostorijama … u B. M., …, u nazočnosti oca i pod nadzorom stručne osobe koju će imenovati Centar za socijalnu skrb u B. M. 
III/ Ova privremena mjera traje do pravomoćnosti odluke u postupku u kojem se odlučuje o odnosu koji se osigurava privremenom mjerom, a koji postupak se predlagatelj obvezuje pokrenuti radi opravdanja ove privremene mjere u roku od tri mjeseca od dana donošenja ovog rješenja, jer će sud u protivnom donijeti rješenje o ukidanju privremene mjere, koje rješenje je postalo pravomoćno 4. svibnja 2021, a ovršno 4. ožujka 2021.

6.   Uvidom u presudu ovog suda poslovni broj … od ..., kojom se odlučivalo o odnosu koji se osigurava navedenom privremenom mjerom, odlučeno u cijelosti kako slijedi: 
 
I. Mijenja se presuda Općinskog suda u Osijeku, Stalna služba u Belom Manastiru, poslovni broj: … od ..., na način da sada glasi: 
- zajedničko mlt. dijete stranaka mlt. K. K., OIB: …, će stanovati s ocem Z. K., OIB: …, na njegovoj adresi stanovanja B. M., … 
- otac Z. K. će samostalno ostvarivati roditeljsku skrb nad mlt. djetetom K. K., te će zastupati dijete u bitnim osobnim pravima bez suglasnosti majke S. V. K. 
- mlt. K. K., OIB: …, će ostvarivati osobne odnose s majkom S. V. K., OIB: …, u Obiteljskom centru … županije u O., utorkom i četvrtkom u trajanju do 2 sata, pod nadzorom stručne osobe, a prema prethodnom dogovoru stranaka i djelatnika Obiteljskog centra u O., u trajanju od 6 mjeseci, računajući od dana kada Hrvatski zavod za socijalni rad imenuje osobu koja će obavljati nadzor nad ostvarivanjem osobnih odnosa, sukladno članku 124. stavak 1., 2., 3. i 4. Obiteljskog zakona. 
- nalaže se majci S. V. K., OIB: …, da na ime uzdržavanja mlt. djeteta K. K., OIB: …, doprinosi iznos od 200,00 eura (slovima: dvijestotineeura) mjesečno, počev od 1. prosinca 2020. pa ubuduće dok za to postoje zakonski uvjeti, time da dospjele obroke dužna platiti odjednom u roku od 15 (petnaest) dana, a dospijevajuće najkasnije do 15-og u mjesecu za tekući mjesec, zajedno sa zakonskim zateznim kamatama tekućim od dospijeća svakog pojedinog neplaćenog mjesečnog iznosa do isplate po stopi koja se određuje za svako polugodište uvećanjem prosječne kamatne stope na stanja kredita odobrenih na razdoblje dulje od godine dana nefinancijskim trgovačkim društvima izračunate za referentno razdoblje koje prethodi tekućem polugodištu za tri postotna poena do 31.12.2022. godine, a od 01.01.2023. do 31.12.2023. godine po stopi koja se određuje za svako polugodište uvećanjem kamatne stope koju je Europska središnja banka primijenila na svoje posljednje glavne operacije refinanciranja koje je obavila prije prvog kalendarskog dana tekućeg polugodišta za tri postotna poena, dok od 01.01.2024. do isplate po stopi određenoj za svako polugodište uvećanjem referentne stope za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, s tim da je referentna stopa kamatna stopa koju je Europska središnja banka primijenila na svoje posljednje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, sve na tekući račun oca i zz mlt. djeteta, Z. K. broj računa …, otvoren kod … bank d.d., sve u roku od 15 (petnaest) dana. 
II. Svaka stranka snosi svoj trošak postupka, koja presuda je postala pravomoćna i ovršna 5. kolovoza 2025., dok je rješenjem poslovni broj: … od ... ista presuda ispravljena u odnosu na broj računa tužitelja, te rješenjem … od ... u odnosu na podbroj iste presude.  

7.    Odredbom članka 72. stavak 1. Ovršnog zakona („Narodne novine“ broj 112/12., 25/13., 93/14., 55/16., 73/17., 131/20., 114/22., 06/24. - dalje: OZ) je propisano da će se, ako tim zakonom nije drugačije određeno, ovrha obustaviti po službenoj dužnosti ako je ovršna isprava pravomoćno ukinuta, preinačena, poništena, stavljena izvan snage ili je na drugi način određeno da je bez učinka, odnosno ako potvrda o ovršnosti bude ukinuta.

8.  Ovršna isprava, odnosno osnova za ovrhu, presuda  u ovome postupku poslovni broj: … od ... je pravomoćno izmijenjena presudom ovog suda … od ..., odnosno pravomoćnošću iste došlo je do drugačije odluke s kojim roditeljem će dijete mlt. K. K. stanovati, a posljedično tomu i do drugačijeg reguliranja osobnih odnosa maloljetnog djeteta s roditeljem s kojim ne stanuje, pa je ovršna isprava na temelju koje je ovaj postupak pokrenut bez učinka. Stoga je primjenom članka 72. stavak 1. OZ-a valjalo po službenoj dužnosti obustaviti postupak ovrhe u ovome predmetu, sve nakon što je primjenom članka 71. stavak 1. OZ-a nastavljena ovrha.

9.     Slijedom svega naprijed navedenoga odlučeno je kao u točkama I. i II. izreke.

10.    Odluka da svaka stranka snosi svoje troškove ovog postupka se temelji na odredbi članka 366. stavak 1. ObZ-a, slijedom čega je odlučeno kao u točki III. izreke.



U Osijeku, 22. travnja 2026.    
               
   SUTKINJA
                                                                                                          Jadranka Oroz 











POUKA O PRAVNOM LIJEKU: 
Protiv ovoga rješenja nezadovoljna stranka ima pravo žalbe u roku 8 dana, od dana primitka istog. Žalba se podnosi putem ovoga suda nadležnom Županijskom sudu. 


DOSTAVITI: 
1. Ovrhovoditeljici
2. Ovršeniku
3. Posebnoj skrbnici A. H.

